DA Den Europæiske Unions Tidende CE 78/530

(2004/C 78 E/0552)

SKRIFTLIG FORESPØRGSEL E-3368/03

af Koenraad Dillen (NI) til Kommissionen

(14. november 2003)

Om: Meningsmålingen Eurobarometer om »Irak og verdensfreden«

Meningsmålingen Eurobarometer i oktober 2003, som blev udført efter anmodning fra Kommissionen, og hvis emne var »Irak og verdensfreden«, viser, at 59 % af europæerne ser staten Israel som en trussel mod verdensfreden. Meningsmålingen blev gennemført af instituttet EOS Gallup Europe. Da resultaterne blev bekendtgjort, tog Rådet via den italienske udenrigsminister Frattini afstand fra denne meningsmåling (»Le Figaro« fra tirsdag den 4. november 2003).

Tager Kommissionen også afstand fra denne måling, som den selv har ladet udføre? Er dette i bekræftende fald første gang, Kommissionen tager afstand fra en måling, den selv har ladet foretage? Hvilken gavn mener Kommissionen at se i sådanne målinger, når Kommissionen selv konstaterer, at resultaterne ikke afspejler dens egen mening? Mener Kommissionen ikke, at det i dette tilfælde ville være bedre at undlade at foretage sådanne målinger for ikke at forvirre offentligheden?

Har Kommissionen tidligere samarbejdet med instituttet EOS Gallup Europe? Skete dette på grundlag af et offentlig udbud? Hvad kostede denne meningsmåling?

Hvem var ansvarlig for formuleringen af spørgsmålene? Hvem udvalgte listen over de femten lande, der muligvis udgør »en trussel mod verdensfreden«?

Er Kommissionen enig med den israelske ambassadør i Rom, som mener, at denne måling fremover vil gøre det vanskeligt for Europa at spille en rolle som mægler i fredsprocessen i Mellemøsten?

Vil Kommissionen over for de israelske myndigheder undskylde det negative billede af Israel, som denne måling, der er finansieret med fællesskabsmidler, har skabt?

Svar afgivet på Kommissionens vegne af Romano Prodi

(16. januar 2004)

Det ærede medlem henvises til Kommissionens svar på skriftlig forespørgsel P-3334/03 fra Cristiana Muscardin (1).

Desuden gør Kommissionen det ærede medlem opmærksom på, at hver rapport fra Eurobarometer indeholder følgende meddelelse: »Dette dokument gengiver ikke Europa-Kommissionens synspunkt. I dokumentet er det udelukkende forfatternes fortolkninger og holdninger, der kommer til udtryk«. Kommissionen har endvidere udtrykt forbehold over for spørgsmålet om, hvilke lande der udgør en trussel for verdensfreden. Kommissionen er dog af den mening, at rapportens resultater afspejler nogle foruroligende fordomme.

Kommissionen har i øjeblikket fem rammeaftaler, inden for hvilke der gennemføres opinionsundersøgelser. Disse aftaler blev tildelt på grundlag af udbudsprocedurer. Eurobarometer Flash er det instrument, der gør det muligt for Kommissionen at gennemføre telefoniske undersøgelser. Hvad instituttet EOS Gallup Europe angår, blev kontrakten med selskabet TNS Sofres underskrevet i januar 2002, og TNS Sofres' koordinationscenter for Eurobarometer Flash-kontrakten er selskabet EOS Gallup Europe. Siden kontrakten er blevet underskrevet, er omkring tredive Eurobarometer Flash-undersøgelser blevet gennemført for Kommissionen. Omkostningerne ved undersøgelsen om Irak og verdensfreden (forberedelse, feltarbejde, statistisk behandling og udarbejdelse af rapporten) beløb sig til 150 098,34EUR for omkring femten spørgsmål.

(1) Se side 263.